บียอนเซ่

| บียอนเซ่ |
| --- | --- |
บียอนเซ่ใน ค.ศ. 2023
เกิด: บียอนเซ จิเซลล์ โนวส์  (1981-09-04) 4 กันยายน ค.ศ. 1981 (43 ปี) ฮิวสตัน รัฐเท็กซัส สหรัฐ
ชื่ออื่น: ฮาร์โมนีส์บายเดอะไฮฟ์ ควีนเบย์ เธิร์ดวอร์ดทริล
อาชีพ:  นักร้อง  นักแต่งเพลง  โปรดิวเซอร์  นักธุรกิจ  นักแสดง  นักการกุศล  ผู้บริหารเพลง  ผู้กำกับ 
ปีปฏิบัติงาน: ค.ศ. 1990–ปัจจุบัน
องค์การ: เบย์กูด
ผลงาน: อัลบั้ม ซิงเกิล เพลง วิดีโอ การแสดงสด
ตำแหน่ง:   ผู้ก่อตั้ง ประธาน และผู้บริหารพาร์กวูดเอนเตอร์เทนเมนต์  ผู้ร่วมก่อตั้ง ผู้บริหาร และเจ้าของไอวีพาร์ก  ผู้ก่อตั้ง ประธาน และเจ้าของเซเครด 
คู่สมรส: เจย์-ซี (สมรส 2008)
บุตร: 3 คน รวมถึงบลู ไอวี
บิดามารดา: แมตทิว โนวส์ ทีนา ลอว์สัน
ญาติ:   โซลอนจ์ โนวส์ (น้องสาว)  แอนเจลา บียินเซ่ (ลูกพี่ลูกน้อง) 
รางวัล: รายการทั้งหมด
อาชีพทางดนตรี
แนวเพลง:  อาร์แอนด์บี  ป็อป  ฮิปฮอป  แอโฟรบีตส์  เฮาส์  คันทรี 
เครื่องดนตรี:  เสียงร้อง 
ค่ายเพลง:  พาร์กวูด  โคลัมเบีย  มิวสิกเวิลด์ 
สมาชิกของ: เดอะคาร์เตอส์
อดีตสมาชิก: เดสทินีส์ไชลด์

เว็บไซต์: beyonce.com
 นักดนตรี
ลายมือชื่อ

บียอนเซ่ จิเซลล์ โนวส์-คาร์เตอร์ (อังกฤษ: Beyoncé Giselle Knowles-Carter; เกิด 4 กันยายน ค.ศ. 1981) เป็นนักร้อง นักแต่งเพลง และนักธุรกิจชาวอเมริกัน เกิดและเติบโตที่ฮิวส์ตัน รัฐเท็กซัส ในวัยเด็กบียอนเซ่ได้เข้าร่วมในการแสดงหลากหลายเรียนอนุบาลถึงประถม ซึ่งรวมไปถึงการร้องเพลง อันเป็นการปูทางสำหรับอาชีพการเป็นนักร้อง บียอนเซ่เริ่มมีชื่อเสียงเป็นที่รู้จักในช่วงคริสต์ศตวรรษ 1990 ในฐานะสมาชิกคนสำคัญของเดสทินีส์ไชลด์ วงดนตรีหญิงล้วนแนวอาร์แอนด์บีชื่อดังในยุคนั้น  ตลอดชีวิตการทำงานของเธอ มียอดขายเกินกว่า 100 ล้านชุดในฐานะศิลปินเดียว
ในเดือนมิถุนายน ค.ศ. 2003 ระหว่างการพักงานของเดสทินีส์ไชลด์ บียอนเซ่ได้ออกอัลบั้มในฐานะศิลปินเดี่ยวเป็นครั้งแรกกับอัลบั้ม เดนเจอรัสลีอินเลิฟ ซึ่งนับเป็นอัลบั้มที่ประสบความสำเร็จมากที่สุดอัลบั้มหนึ่งในปีนั้น อัลบั้มนี้ประสบความสำเร็จทั้งในด้านยอดขายและด้านคำวิจารณ์ต่างๆ ทำให้มีเพลงฮิตเช่นเพลง "เครซีอินเลิฟ", "เบบี้บอย" และทำให้บียอนเซ่ได้รับ รางวัลแกรมมี ถึง 5 สาขา ต่อมาเดสทินีส์ไชลด์ก็ได้ตัดสินใจแยกวงจากเป็นทางการ หลังจากนั้นบียอนเซ่ได้มีอัลบั้มชุดที่สอง นั่นก็คืออัลบั้ม บี'เดย์ ออกจำหน่ายใน ค.ศ. 2006 ซึ่งเปิดตัวอันดับ 1 บนชาร์ต บิลบอร์ด มีซิงเกิลฮิตอย่าง "เดจาวู", "อีเรเพลสอเบิล" และ "บิวติฟูล์ไลอาร์" อัลบั้มเดี่ยวชุดที่ 3 ของเธอไอแอม... ซาชาเฟียร์ส ได้วางจำหน่ายในเดือนพฤศจิกายน ค.ศ. 2008 มีซิงเกิลฮิต เช่น "อิฟไอเวอร์อะบอย", "ซิงเกิลเลดีส์ (พุตอะริงออนอิต)", "เฮโล", และ "สวีตดรีมส์" บียอนเซ่มีซิงเกิลที่ติดอันดับ 1 อยู่ทั้งหมด 5 เพลงด้วยกัน ทำให้เธอเป็นหนึ่งในสองศิลปินหญิงที่มีเพลงติดอันดับหนึ่งมากที่สุดในช่วงคริสต์ศตวรรษ 2000
จากความสำเร็จอย่างสูงของการเป็นศิลปินเดี่ยวของบียอนเซ่ ทำให้เธอได้รับการยกย่องให้เป็นศิลปินคนสำคัญคนหนึ่งของอุตสาหกรรมดนตรีในยุคปัจจุบัน และเธอก็ยังขยายงานอาชีพของเธอไปสู่งานทางการแสดงและเซ็นสัญญากับบริษัทสินค้าต่างๆ เธอได้เริ่มอาชีพทางการแสดงของเธอเมื่อปี ค.ศ. 2001 ใน ภาพยนตร์เพลงเรื่อง คาร์เมน: อะฮิปโฮเปรา ในปี ค.ศ. 2006 เธอได้รับบทนำในภาพยนตร์ทำใหม่ของละครบรอดเวย์ ค.ศ. 1981 เรื่อง ดรีมเกิร์ลส และทำให้เธอได้เข้าชิง รางวัลลูกโลกทองคำ ถึง 2 รางวัล บียอนเซ่ได้มีธุรกิจสายงานแฟชันที่เธอได้ร่วมกับครอบครัว โดยใช้ชื่อว่า "เฮาส์ออฟเดเรออน" และได้เซ็นสัญญาเป็นพรีเซ็นเตอร์ให้กับบริษัทต่างๆ เช่น เป๊ปซี่, ทอมมี ฮิลฟิกเจอร์, อาร์มานิ และลอเรอัล และในปี ค.ศ. 2009 นี้ นิตยสาร ฟอบส์ ยังได้จัดอันดับให้เธออยู่ในอันดับสี่ของคนดังที่มีอิทธิพลมากที่สุด, อันดับสามของนักดนตรีที่มีรายได้มากที่สุด, และอันดับหนึ่งของคนดังอายุต่ำกว่า 30 ที่มีรายได้มากที่สุด ด้วยรายได้กว่า 87 ล้านดอลลาร์สหรัฐระหว่าง ค.ศ. 2008 - ค.ศ. 2009